Na osnovu člana 23. Ustava Bosansko – podrinjskog kantona Goražde (“Službene novine Bosansko – podrinjskog kantona Goražde ”, broj: 8/98, 10/00 i 5/03), člana 165. Zakona o zaštiti od požara i vatrogastvu („Službene novine Federacije BiH“, broj: 64/09), i člana 109. Poslovnika Skupštine Bosansko-podrinjskog kantona Goražde (“Službene novine Bosansko – podrinjskog kantona Goražde ”, broj: 3/18 i 6/19) Skupština Bosansko – podrinjskog kantona Goražde, na sjednici održanoj dana \_\_\_\_\_\_\_\_. godine, d o n o s i,

# **ZAKON**

**O ZAŠTITI OD POŽARA I VATROGASTVU NA PODRUČJU BOSANSKO-PODRINJSKOG KANTONA GORAŽDE**

**DIO PRVI - OPĆE ODREDBE**

**Član 1.**

**(Predmet zakona)**

1. Ovim Zakonom uređuje se nadležnost kantonalnih organa u izvršavanju poslova   
   zaštite od požara i vatrogastvu, obaveze općine/grada/grada i pravnih lica u oblasti zaštite od požara i vatrogastva, organizacija i način funkcioniranja zaštite od požara i vatrogastva na području Bosansko-podrinjskog kantona Goražde (u daljem tekstu: Kanton), finansiranje, upravni i inspekcijski nadzor, te druga pitanja od značaja za organizaciju i efikasnije funkcioniranje zaštite od požara i vatrogastva na području Kantona.
2. Ovaj zakon i Zakon o zaštiti od požara i vatrogastvu („Službene novine Federacije   
   Bosne i Hercegovine“, broj: 64/09), (u daljem tekstu: Federalni zakon) predstavljaju jedinstven pravni okvir za vršenje svih poslova zaštite od požara i vatrogastvu iz nadležnosti Kantona, u jedinstvenom sistemu zaštite od požara i vatrogastvu na području Federacije Bosne i Hercegovine.

**DIO DRUGI – ZAŠTITA OD POŽARA I VATROGASTVO**

**POGLAVLJE I. OPĆI PRINCIPI**

**Član 2.**

**(Jedinstven sistem zaštite i spašavanja)**

1. Zaštita od požara i vatrogastvo organiziraju se, funkcioniraju i čine dio jedinstvenog sistema zaštite i spašavanja ljudi i materijalnih dobara od prirodnih i drugih nesreća (u daljem tekstu: prirodne i druge nesreće).

**Član 3.**

**Djelatnost od posebnog interesa**

1. Zaštita od požara je djelatnosti od posebnog interesa za Kanton i općinu/Grad, a ostvaruje se na način predviđen Federalnim zakonom, ovim zakonom i podzakonskim aktima, kao i međunarodnim tehničkim normativima i standardima koji važe u Bosni i Hercegovini.

**Član 4.**

**(Nosioci organiziranja i provođenja zaštite od požara)**

1. Osnovni nosioci organiziranja, pripremanja i provođenja zaštite od požara i vatrogasne djelatnosti su općina/grad i Kanton, pa su isti dužni osigurati njihovo trajno i neometano obavljanje, na način predviđen Federalnim i ovim zakonom.
2. Odgovorna lica za organiziranje zaštite od požara su:

a) vlasnik, odnosno korisnik imovine, kada se radi o privatnom vlasništvu;

b) rukovodilac organa uprave, upravne organizacije i drugog organa u kantonu i općini/gradu;

c) direktor, odnosno drugo odgovorno lice u privrednom društvu i drugom pravnom licu, određeno općim aktom pravnog lica.

**Član 5.**

**(Obaveza provođenja zaštite od požara)**

1. Zaštita od požara mora se organizirati i provoditi na svim mjestima, prostorijama i objektima, koji prisutnim ili mogućim opasnostima od požara ugrožavaju ljudske živote ili imovinu drugih vlasnika.
2. Zaštitu od požara dužni su da organiziraju i provode pravna i fizička lica, kantonalni i općinski organi i druge institucije koji su vlasnici ili korisnici građevina i prostora, definisanih u Federalnom zakonu, na način određen Federalnim zakonom, ovim zakonom, propisima donesenim na osnovu zakona, priznatim pravilima i standardima, planovima zaštite od požara, odlukama organa uprave i lokalne samouprave, te općim aktima pravnih lica.
3. Zaštitu od požara u šumama, na šumskom i poljoprivrednom zemljištu dužni su da organiziraju i provode sva pravna i fizička lica koja su vlasnici ili korisnici istih, kao i organi uprave kantona i općine/grada, koji su nadležni za šume, šumska zemljišta i poljoprivredno zemljište, u skladu sa propisima koji se odnose na šume, šumsko i poljoprivredno zemljište i Federalnim/kantonalnim zakonom.
4. Zaštitu od požara dužni su da provode i građani, u svojim stanovima i stambenim zgradama (kućama) i drugim objektima i prostorima, koje koriste za svoje potrebe.
5. Vlasnik imovine, u smislu stava 2) ovog člana, je fizičko ili pravno lice, državni organ ili druga institucija, sa zaštićenim najširim ovlaštenjima posjedovanja, korištenja i raspolaganja nekom stvari, dok je korisnik imovine fizičko ili pravno lice, državni organ ili druga institucija, koji na osnovu ugovora koristi imovinu vlasnika, sa preuzetom obavezom po pitanju zaštite od požara.
6. Svaki pojedinac ima obavezu da vodi računa da svojim postupcima ne ugrožava živote ljudi i imovinu drugih vlasnika ili posjednika.

**Član 6.**

**(Pojam zaštite od požara)**

Zaštita od požara obuhvata skup mjera i radnji upravne, organizacijske, stručne, tehničke, obrazovne i propagandne prirode, koje se poduzimaju u cilju sprječavanja izbijanja i širenja požara, njegovog otkrivanja, te zaštite ljudi, biljnog i životinjskog svijeta, materijalnih, kulturnih, istorijskih i drugih dobara i okoliša (u daljnjem tekstu: materijalna dobra).

**Član 7.**

**(Pojam vatrogastva)**

Vatrogastvo obuhvata skup mjera i radnji upravne, organizacijske, stručne, kadrovske, tehničke, obrazovne i propagandne prirode, koje se poduzimaju u cilju gašenja požara i spašavanja ljudi i materijalnih dobara ugroženih požarom, te pružanje tehničke pomoći u akcidentnim situacijama.

**Član 8.**

**(Javnost rada)**

(1) Javnost ima pravo da bude obaviještena o svim pitanjima iz oblasti zaštite od požara i vatrogastva.

(2) Podaci o stanju zaštite od požara i vatrogastva su javni.

**Član 9.**

**(Opća prava)**

1. Niko nema pravo da svojim materijalnim dobrima i svojim postupcima, neprovođenjem mjera zaštite od požara propisanih ovim zakonom i drugim propisima, dovodi u opasnost od požara tuđi život i zdravlje i materijalna dobra.
2. Svako fizičko lice ima pravo na zaštitu svog života i zdravlja od požara, koja se osigurava, u skladu sa ovim zakonom i drugim propisima.

**Član 10.**

**(Popularisanje vatrogasne djelatnosti)**

1. U svrhu popularisanja vatrogasne djelatnosti i značajnijeg poduzimanja aktivnosti u provođenju preventivnih mjera zaštite od požara, ustanovljava se stalna tradicionalna manifestacija pod nazivom MJESECI ZAŠTITE OD POŽARA, koja se održava svake godine tokom maja i oktobra, a organiziraju je i provode vatrogasne jedinice, vatrogasna društva, vatrogasni savezi i organi uprave civilne zaštite u Kantonu, u skladu sa programom koji oni donose.
2. Dan vatrogasaca Bosansko-podrinjskog kantona Goražde je 4. maj - Svjetski dan vatrogasaca.

**POGLAVLJE II. PRAVA I DUŽNOSTI ORGANA KANTONA, OPĆINE/GRADA I GRADA**

**Član 11.**

**(Nadležnost Skupštine)**

1. Skupština Kantona u okviru Programa razvoja zaštite i spašavanja od prirodnih i drugih nesreća u Kantonu, utvrđuju se ciljevi, smjer i strategija razvoja zaštite od požara i vatrogastva u Kantonu, kao sastavni dio tog programa.
2. Skupština donosi Plan zaštite od požara Kantona.

**Član 12.**

**(Nadležnost Vlade)**

Vlada Kantona, u oblasti zaštite od požara i vatrogastva:

1. donosi Procjenu ugroženosti od požara za Kanton, u okviru Procjene ugroženosti od prirodnih i drugih nesreća u Kantonu;
2. predlaže Plan zaštite od požara Kantona i obezbjeđuje njegovu realizaciju;
3. predlaže Program razvoja zaštite i spašavanja od prirodnih i drugih nesreća u Kantonu, u kojem se utvrđuju i pitanja za zaštitu od požara i vatrogastva za Kanton;
4. na prijedlog Kantonalne uprave civilne zaštite, a na osnovu Programa razvoja zaštite i spašavanja Kantona, donosi godišnji plan aktivnosti na realizaciji zadataka utvrđenih za zaštitu od požara i vatrogastvo;
5. odlučuje o formiranju zajedničke vatrogasne jedinice za gašenje požara na području Kantona, na prijedlog Kantonalne uprave civilne zaštite shodno procjeni ugroženosti od požara i programa razvoja zaštite od požara i vatrogastva na nivou Kantona;
6. razmatra stanje zaštite od požara i vatrogastva na području Kantona i utvrđuje odgovarajuće mjere za dogradnju i efikasno funkcioniranje vatrogastva;
7. planira potrebna finansijska sredstva u Budžetu Kantona za finansiranje potreba zaštite od požara i vatrogastva iz nadležnosti Kantona;
8. na prijedlog Kantonalne uprave civilne zaštite utvrđuje istraživačke i razvojne projekte, određuje izvršioce i saradnike za izradu i ocjenu istraživačkih i razvojnih projekata u oblasti zaštite od požara i vatrogastva i određuje način finansiranja tih projekata;
9. osigurava kadrovske, materijalne, tehničke i druge potrebe za efikasno funkcioniranje vatrogastva na području Kantona i odgovorna je za funkcioniranje vatrogastva u općinama na području Kantona, u skladu sa ovim zakonom i propisima Kantona;
10. vrši i druge poslove iz oblasti zaštite od požara i vatrogastva, u skladu sa ovim zakonom i drugim propisima.

**Član 13.**

**(Nadležnost ministarstava i drugih organa)**

1. Kantonalna ministarstva i drugi organi Kantona, u oblasti zaštite od požara i vatrogastva, u okviru svog djelokruga rada, dužni su svojim općim aktima urediti pitanja koja se odnose na organizaciju i provođenje zaštite od požara, radi zaštite ljudstva i materijalnih dobara koja koriste u svom radu, i to:
2. utvrditi način organiziranja i ostvarivanje zaštite od požara, u skladu sa Federalnim zakonom, ovim zakonom i podzakonskim propisima;
3. predvidjeti mjere za provođenje i unapređenje zaštite od požara;
4. utvrditi način upoznavanja zaposlenih lica sa opasnostima od požara na radnom mjestu;
5. odrediti dužnost i odgovornost svih zaposlenih lica u provođenju propisanih mjera zaštite od požara;
6. propisati obavezu i način stručnog osposobljavanja zaposlenih lica s mjerama zaštite od požara i izraditi posebna radna upustva za to;
7. odrediti lice zaduženo za staranje o provođenju mjera zaštite od požara, utvrđenih općim aktom;
8. utvrditi sadržaj i način donošenja svog plana zaštite od požara i način njegovog provođenja;
9. urediti vršenje unutarnje kontrole provođenja mjera zaštite od požara;
10. odrediti mjesta i prostore na kojima se zabranjuje upotreba otvorene vatre;
11. utvrditi dužnosti i način postupanja zaposlenih lica u slučaju pojave požara
12. propisati disciplinsku odgovornost za zaposlena lica zbog nepridržavanja propisanih mjera zaštite od požara
13. Kantonalna ministarstva i drugi organi Kantona dužni su :
14. organizirati, planirati i osigurati provođenje preventivnih mjera za zaštitu vlastitih uposlenika, materijalnih sredstava i objekata koje koriste u svom radu;
15. učestvovati u izradi planskih dokumenata iz oblasti zaštite od požara i vatrogastva, u pitanjima iz oblasti za koju su osnovani i koja se utvrde tim dokumentima, i to:

1) Procjene ugroženosti od požara Kantona, u okviru Procjene ugroženosti od prirodnih i drugih nesreća Kantona;

2) Programa razvoja zaštite od požara i vatrogastva, u okviru Programa razvoja zaštite i spašavanja od prirodnih i drugih nesreća Kantona;

3) Plana zaštite od požara Kantona;

1. u okviru svoje redovne djelatnosti, realiziraju zadatke u oblasti zaštite od požara, koji su utvrđeni u dokumentima iz tačke b) ovog člana i koji se odnose na oblast za koju su osnovani;
2. donose Plan zaštite od požara za vlastite potrebe, ukoliko su određeni u Planu zaštite od požara Kantona, saglasno federalnom propisu o razvrstavanju građevina tih organa u odgovarajuće kategorije ugroženosti od požara;
3. ostvarivati stalnu saradnju sa Kantonalnom upravom civilne zaštite o svim pitanjima od značaja za planiranje, organiziranje i provođenje zaštite od požara i vatrogastva, iz nadležnosti Kantona;
4. dostavljati Kantonalnoj upravi pisana obavještenja, podatke ili izvještaje o podacima vezanim za pitanje zaštite od požara i vatrogastvu, iz oblasti za koju su osnovani;
5. ostvariti stalnu saradnju i pružati stručnu pomoć općinskim službama civilne zaštite i općinskim službama za upravu, u smislu osiguranja svih potrebnih podataka pri izradi planskih dokumenata općina, vezanih za zaštitu od požara i vatrogastvo, iz oblasti za koju su osnovani;
6. vršiti i druge poslove u oblasti zaštite od požara i vatrogastvo, u skadu sa Federalnim zakonom, ovim zakonom, te drugim propisima i općim aktima iz ove oblasti.

**Član 14.**

**(Nadležnost Kantonalne uprave civilne zaštite)**

(1) Kantonalna uprava civilne zaštite, u oblasti zaštite od požara i vatrogastva, vrši slijedeće poslove:

1. poduzima odgovarajuće mjere i aktivnosti na organizovanju i provođenju zaštite od požara i vatrogastva na području Kantona, u skladu sa ovim zakonom;
2. izrađuje Procjenu ugroženosti od požara od značaja za Kanton, u okviru Procjene ugroženosti od prirodnih i drugih nesreća za područje Kantona, uz učešće kantonalnih ministarstava;
3. priprema Program razvoja zaštite i spašavanja od prirodnih i drugih nesreća Kantona, u okviru kojeg uređuje pitanja koja se odnose na razvoj zaštite od požara i vatrogastva od značaja za Kanton;
4. priprema Plan zaštite od požara Kantona, u saradnji sa kantonalnim ministarstvima;
5. predlaže godišnji plan aktivnosti na realizaciji zadataka utvrđenih za zaštitu od požara i vatrogastvo;
6. ostvaruje saradnju sa općinskim službama civilne zaštite na području Kantona u pitanjima od značaja za Kanton i tim službama pruža stručnu i drugu pomoć u oblasti zaštite od požara i organiziranja profesionalnih vatrogasnih jedinica općine/grada/grada;
7. organizira, priprema i provodi sve poslove koji se odnose na osnivanje zajedničke profesionalne vatrogasne jedinice kantona i poduzima mjere na njenoj popuni ljudstvom i planiranju i nabavci vatrogasne opreme, tehničkih i drugih sredstava neophodnih za rad i funkcioniranje te jedinice;
8. poduzima i predlaže mjere u oblasti organiziranja i provođenja stručne obuke i osposobljavanja pripadnika vatrogasne jedinice i drugih lica za potrebe vatrogastva, u skladu sa ovim zakonom i propisima Kantona;
9. pruža stručnu i drugu pomoć dobrovoljnim vatrogasnim društvima formiranim na području Kantona na njihovom osposobljavanju za vršenje poslova iz njihove nadležnosti od značaja za zaštitu od požara i vatrogastvo, i ostvaruje posebnu saradnju sa pravnim licima koja su formirala vatrogasne jedinice radi rješavanja pitanja od zajedničkog interesa za vatrogastvo;
10. vrši inspekcijski nadzor iz oblasti zaštite od požara i vatrogastva, u skladu s ovim zakonom;
11. ostvaruje odgovarajuću saradnju sa Federalnom upravom civilne zaštite, kao i sa kantonalnim upravama civilne zaštite drugih kantona o pitanjima od zajedničkog interesa za zaštitu od požara i vatrogastvo;
12. vrši i druge poslove iz oblasti zaštite od požara i vatrogastva, u skladu sa ovim zakonom.

(2)Za vršenje poslova iz stava (1) ovog člana u Kantonalnoj upravi civilne zaštite osniva se organizacijska jedinica za zaštitu od požara i vatrogastvo.

**Član 15.**

**(Nadležnost općine/grada)**

* 1. Općina/grad, u oblasti zaštite od požara i vatrogastva:

1. svojim propisom uređuje organizaciju i funkcioniranje zaštite od požara i vatrogastva na području općine/grada, u skladu s Federalnim zakonom, ovom zakonom i osigurava provođenje te zaštite;
2. organizira i provodi zaštitu od požara iz nadležnosti općine/grada, u skladu s Federalnim zakonom, ovim zakonom i propisima općine/grada,;
3. organizira profesionalnu vatrogasnu jedinicu općine/grada, za gašenje požara, te osigurava kadrovske, materijalne, tehničke i druge uslove koji su potrebni za uspješno i efikasno funkcionisanje te jedinice, u skladu s Federalnim zakonom, ovim zakonom i propisima općine/grada;
4. utvrđuje procjenu ugroženosti od požara, kao program razvoja zaštite od požara i vatrogastva iz nadležnosti općine/grada, u okviru procjene ugroženosti, odnosno programa razvoja zaštite i spašavanja od prirodnih i drugih nesreća;
5. donosi plan zaštite od požara općine/grada i osigurava njegovo realiziranje;
6. planira i osigurava finansijska sredstva u budžetu općine/grada za potrebe zaštite od požara i vatrogastva;
7. vrši i druge poslove zaštite od požara i vatrogastva, u skladu s Federalnim zakonom i ovim zakonom.
   1. Propisom iz stavka 1. tačke a) ovog članka utvrđuje se nadležnost općinskih, odnosno gradskih tijela vlasti u izvršavanju poslova iz stava 1. ovog člana, kao i pitanja koja nisu uređena ovim zakonom, a važna su za organiziranje i efikasno funksionisanje zaštite od požara i vatrogastva na području općine/grada.

**Član 16.**

**(Nadležnost službe civilne zaštite općine/grada)**

1. Općinska odnosno gradska služba civilne zaštite, u oblasti zaštite od požara i vatrogastva, vrši slijedeće poslove:
   1. poduzima odgovarajuće mjere i aktivnosti na organiziranju i provođenju zaštite od požara i vatrogastva na području općine/grada u skladu s Federalnim zakonom, ovim zakonom i propisima općine/grada;
   2. obavlja stručne i druge poslove koji se odnose na organiziranje profesionalne vatrogasne jedinice općine/grada i predlaže i poduzima mjere na osiguranju kadrovskih, materijalnih, tehničkih i drugih uslove potrebnih za efikasan rad i funkcionisanje te jedinice i u tim pitanjima ostvaruje saradnju sa kantonalnom upravom za civilnu zaštitu i vatrogastvo;
   3. definira i predlaže pitanja koja se odnose na razvoj zaštite od požara i vatrogastva u okviru programa razvoja zaštite i spašavanja od prirodnih i drugih nesreća općine/grada, a što se vrši u saradnji sa ostalim službama za upravu općine/grada,;
   4. izrađuje plan zaštite od požara općine/grada i osigurava njegovu realizaciju uz učešće službi za upravu općine/grada;
   5. planira i osigurava provođenje obuke i stručno osposobljavanje i usavršavanje pripadnika vatrogasne jedinice iz stava (1) tačke b) ovog člana i drugih osoba koje se bave poslovima vatrogastva;
   6. pruža stručnu i drugu pomoć dragovoljnim vatrogasnim društvima radi uspješnog obavljanja poslova zaštite od požara i vatrogastva iz njihove nadležnosti od značaja za vatrogastvo, a posebne aktivnosti provodi kod onih vatrogasnih društava u kojima je osnovana dobrovoljna vatrogasna jedinica radi osposobljavanja te jedinice za efikasno učešće u gašenju požara;
   7. ostvaruje saradnju s pravnim osobama u kojima su osnovane vatrogasne jedinice radi osposobljavanja tih jedinica za efikasno gašenje požara i mogućeg učešća tih jedinica na gašenju požara van objekata i prostora pravne osobe na području općine/grada;
   8. ostvaruje suradnju sa službama civilne zaštite susjednih općina u pitanjima od zajedničkog interesa za zaštitu od požara i vatrogastva;
   9. vrši i druge poslove iz oblasti zaštite od požara i vatrogastva koji su Federalnim zakonom, ovim zakonom i odlukama općinskog odnosno gradskog vijeća stavljeni u nadležnost službe civilne zaštite općine/grada.
2. Za vršenje poslova iz stava (1) ovog člana u općinskoj odnosno gradskoj službi civilne zaštite osniva se organizacijska jedinica za zaštitu od požara i vatrogastva.

**POGLAVLJE III. PROGRAMIRANJE RAZVOJA ZAŠTITE OD POŽARA I VATROGASTVA**

**Član 17.**

**(Programiranje razvoja zaštite od požara i vatrogastvo)**

1. Programiranje razvoja zaštite od požara i vatrogastva iz nadležnosti Kantona, općine/grada vrši se u okviru Programa razvoja zaštite i spašavanja Kantona općine/grada.
2. To programiranje se vrši u skladu sa Procjenom ugroženosti od požara područja Kantona, općine/grada i drugih činjenica važnih za programiranje, na period od najmanje pet godina.
3. Sadržaj Programa razvoja zaštite od požara i vatrogastva obuhvata politiku i strategiju i akcione planove u okviru kojih se definiraju vizija, načela i opredjeljenja, ciljevi i područja razvoja za organiziranje i provođenje zaštite od požara i vatrogastva sa svim elementima potrebnim za njegovo usavršavanje i efikasno funkcionisanje, od značaja za Kanton.
4. Na osnovu programa iz stava (1) ovog člana, Vlada Kantona na prijedlog Kantonalne uprave civilne zaštite, donosi godišnji plan aktivnosti na realizaciji zadataka utvrđenih za zaštitu od požara i vatrogastvo, što se određuje prema utvrđenim prioritetima.

**POGLAVLJE IV. ORGANIZACIJA I FUNKCIONIRANJE, PLANIRANJE I PROVOĐENJE MJERA ZAŠTITE OD POŽARA** **I VATROGASTVA**

**Odjeljak A. Kantonalna uprava civilne zaštite**

**Član 18.**

**(Obaveze Kantonalne uprave u izradi planskih dokumenata)**

* + 1. Kantonalna uprava je nosilac aktivnosti oko priprema i izrade planskih dokumenata Kantona, i to:

1. Procjene ugroženosti od požara Kantona, u okviru Procjene ugroženosti od prirodnih i drugih nesreća u Kantonu, uz obavezno učešće subjekata iz člana 13. stav 2. tačka b) ovog Zakona, a uzimajući u obzir općinske procjene ugroženosti od požara. Način izrade i sadržaj Procjene ugroženosti od požara regulisan je propisom Vlade Federacije;
2. Programa razvoja zaštite od požara i vatrogastva, u okviru Programa razvoja zaštite i spašavanja od prirodnih i drugih nesreća Kantona. Program razvoja zaštite od požara i vatrogastva obuhvata politiku, strategiju i akcione planove, u okviru kojih se definira vizija, načela, opredjeljenja, ciljevi i područja razvoja za organiziranje i provođenje zaštite od požara i vatrogastvo, sa svim elementima potrebnim za njegovo usavršavanje i efikasno funkcioniranje od značaja za Kanton, za period od najmanje pet godina;
3. Plana zaštite od požara Kantona, uz obavezno učešće subjekata iz člana 13. stav 2. tačka b) ovog Zakona. Način izrade i sadržaj Plana zaštite od požara propisan je podzakonskim aktom Vlade Federacije. Plan se izrađuje na osnovu procjene ugroženosti od požara na području Kantona i kadrovskim, materijalnim i drugim uslovima koji su od značaja za tu zaštitu, uz obavezno uzimanje u obzir potreba utvrđenih u procjenama ugroženosti od požara svih općina sa područja Kantona;

**Član 19.**

**(Praćenje organizacije i provođenja poslova zaštite od požara)**

1. Kantonalna uprava za civilnu zaštitu prati organizaciju i provođenje poslova zaštite od požara i vatrogastva u pravnim licima, kantonalnim organima i drugim institucijama u Kantonu, koji su Federalnim zakonom, ovim zakonom i drugim propisima stavljeni u njenu nadležnost.

**Član 20.**

**(Izvršavanje zadataka utvrđenih u planskim dokumentima)**

1. Kantonalna uprava za civilnu zaštitu izvršava zadatke zaštite od požara i vatrogastva, utvrđene u dokumentima iz člana 14. ovog zakona, i ostvaruje saradnju sa kantonalnim ministarstvima i drugim organima Kantona u izvršavanju zadataka zaštite od požara i vatrogastva iz njihove nadležnosti.

**Član 21.**

**(Neposredno učešće i pomoć u akcijama)**

1. Kantonalna uprava za civilnu zaštitu pruža pomoć u akcijama zaštite i spašavanja ljudi i materijalnih dobara, koji su ugroženi požarom ili eksplozijama na način utvrđen članom 96. stav (1) i (2) Federalnog zakona.

**Član 22.**

**(Planiranje i nabavka opreme)**

1. Kantonalna uprava za civilnu zaštitu neposredno poduzima ili predlaže odgovarajuće mjere na planiranju i nabavci tehničkih sredstava i vatrogasne opreme potrebne za vatrogastvo u Kantonu, saglasno zakonskim i drugim propisima iz ove oblasti.

**Član 23.**

**(Informacioni sistem za zaštitu od požara)**

1. Kantonalna uprava za civilnu zaštitu, u okviru Kantonalnog operativnog centra, organizira funkcionalni dio informacionog sistema za zaštitu od požara i vatrogastvo, u skladu sa podzakonskim propisom o tim centrima, donesenim na osnovu Zakona o zaštiti i spašavanju ljudi i materijalnih dobara od prirodnih i drugih nesreća, te drugim federalnim propisima.

**Član 24.**

**(Saradnja sa općinskim/gradskim službama civilne zaštite)**

1. Kantonalna uprava za civilnu zaštitu osigurava saradnju sa općinskim/gradskim službama civilne zaštite na području Kantona, o pitanjima zaštite od požara i vatrogastvu, koja su Federalnim i ovim zakonom stavljena u nadležnost općine/grada i od značaja su za Kanton, te istim pruža stručnu i drugu pomoć, u cilju pravilnog i potpunog vršenja tih poslova, te organiziranja profesionalnih vatrogasnih jedinica općina.
2. Pod saradnjom iz stava 1. smatra se i međusobno dostavljanje izvještaja i drugih akata, koji se odnose na zaštitu od požara i vatrogastvo, a radi evidentiranja stanja ili daljne obrade za potrebe Kantonalne uprave, općinskih/gradskih službi civilne zaštite ili drugih subjekata.

**Član 25**

**(Osnivanje kantonalne profesionalne vatrogasne jedinice)**

1. Kanton osniva profesionalnu vatrogasnu jedinicu onda kada se na osnovu procjene ugroženosti od požara područja kantona uvažavajući i pokazatelje iz procjena ugroženosti od požara općina i grada sa područja kantona procijeni da ti pokazatelji opredjeljuju njeno osnivanje s tim da se obavezno uzimaju u obzir i raspoloživi kadrovski, materijalni, finansijski i drugi uslovi kojima raspolaže kanton, općine/grada i grad i da je racionalno i ekonomično osnovati zajedničku vatrogasnu jedinicu kantona.
2. Na osnovu tako utvrđenih pokazatelja vlada kantona i općinski načelnici, odnosno gradonačelnici sa područja kantona odlučuju o osnivanju zajedničke profesionalne vatrogasne jedinice na nivou kantona, za potrebe kantona i svih ili pojedinih općina i grada sa područja kantona koji učestvuju u osnivanju te jedinice.
3. Ako Kanton osnuje zajedničku profesionalnu vatrogasnu jedinicu za potrebe Kantona i svih općina/grada ili nekoliko njih sa područja Kantona, Kantonalna uprava za civilnu zaštitu organizira, priprema i provodi sve poslove koji se odnose na osnivanje ovakve jedinice, njenu popunu ljudstvom, planiranju i nabavci vatrogasne opreme, tehničkih i drugih sredstava neophodnih za rad i funkcionisanje takve jedinice.
4. Osnivanjem kantonalne zajedničke profesionalne vatrogasne jedinice iz stava 1. ovog člana, na području svake općine/grada bila bi uspostavljena njena ispostava, u skladu sa Federalnim zakonom.

**Član 26**

**(Organiziranje i realizacija obuke**)

1. Kantonalna uprava za civilnu zaštitu poduzima i predlaže mjere u oblasti organizovanja i provođenja stručne obuke i osposobljavanja pripadnika vatrogasne jedinice i drugih lica za potrebe vatrogastva, u skladu sa Federalnim i ovim zakonom.
2. Obuka, vrste tema i način njihove obrade utvrđuju se planovima i programima obuke.

**Član 27**

**(Stručna pomoć dobrovoljnim vatrogasnim društvima i pravnim licima)**

1. Kantonalna uprava za civilnu zaštitu ima obavezu pružati stručnu i drugu pomoć dobrovoljnim vatrogasnim društvima formiranim na području Kantona, na njihovom osposobljavanju za vršenje poslova iz njihove nadležnosti od značaja za zaštitu od požara i vatrogastvo.
2. Na način definisan u stavu 1. ovog člana, a posebno radi rješavanja pitanja od zajedničkog interesa za vatrogastvo, Kantonalna uprava za civilnu zaštitu će postupati i u odnosu na pravna lica koja su formirala vatrogasne jedinice.

**Član 28.**

**(Saradnja sa Federalnom upravom i drugim kantonalnim upravama civilne zaštite)**

1. Kantonalna uprava za civilnu zaštitu ostvaruje saradnju sa Federalnom upravom civilne zaštite i kantonalnim upravama civilne zaštite susjednih kantona, o pitanjima od zajedničkog interesa za zaštitu od požara i vatrogastvo.
2. Međusobna saradnja, u smislu odredaba stava 1. ovog člana, ostvaruje se razmjenom podataka, zajedničkim radnim sastancima, obukom, pokaznim vježbama, intervencijama i drugim vidovima saradnje, koji se pokažu opravdanim u datoj situaciji.

**Član 29.**

**(Statistička istraživanja iz oblasti zaštite od požara i vatrogastva)**

1. Kantonalna uprava za civilnu zaštitu predlaže statistička istraživanja iz oblasti zaštite od požara i vatrogastva, za svoje područje.

**Član 30.**

**(Obveze kod izdavanja rješenja o građenju i upotrebu građevine)**

1. Ministarstvo za urbanizam, prostorno uređenje i zaštitu okoline Bosansko-podrinjskog kantona Goražde (u daljem tekstu: nadležni kantonalni organ) dužno je pribaviti prethodno mišljenje od Kantonalne uprave prilikom donošenja rješenja da li pravna osoba ispunjava uslove, utvrđene Federalnim zakonom i podzakonskim propisom, za davanje stručne ocjene i mišljenja da su u tehničkoj dokumentaciji u potpunosti primijenjeni propisi i standardi i drugi normativi zaštite od požara, te da je osigurana funkcionalnost i efikasnost projektom predviđenih mjera zaštite od požara.
2. Kantonalna uprava za civilnu zaštitu daje jednog člana u komisiju za pregled izgrađene, rekonstruirane, dograđene ili nadograđene građevine, ili istog predlaže iz drugog organa ili pravne osobe, koji ispunjava uslove iz Federalnog zakona. Bez dokumentiranog mišljenja ovog člana komisije da su provedene sve mjere zaštite od požara, predviđene u elaboratu zaštite od požara, kao i odgovarajuća pravila tehničke prakse, nadležni kantonalni organ uprave, iz stava (1) ovog člana, ne može izdati odobrenje za upotrebu te građevine.

**Odjeljak B. Zaštita od požara i vatrogastva u Općini/Gradu i drugim pravnim licima**

**Član 31.**

**(Pravno regulisanje i organizovanje zaštite od požara)**

1. Općina/Grad je dužna da organizuje zaštitu od požara i vatrogastvo na svom području i vodi brigu o uspješnom sprovođenju i poduzimanju mjera za unapređenje zaštite od požara i vatrogastva.
2. Općina/Grad je obavezna donijeti propis (odluku), kojom će pravno urediti nadležnosti, organizaciju i funkcionisanje zaštite od požara i vatrogastvo na svom području, u skladu sa Federalnim i ovim zakonom.
3. Upravne, stručne i druge poslove zaštite od požara i vatrogastva iz nadležnosti općine/grada, vrši organizacijska jedinica za zaštitu od požara i vatrogastvo, koja se nalazi u sastavu općinske/gradske službe civilne zaštite.
4. Općinska/Gradska služba civilne zaštite predlaže i vodi statistička istraživanja iz oblasti zaštite od požara i vatrogastva za svoje područje.

**Član 32.**

**(Organiziranje vatrogasnih jedinica)**

1. Općina/Grad je dužna osnovati svoju profesionalnu vatrogasnu jedinicu ili zajedničku jedinicu, sa jednom ili više susjednih općina/grada, ili sa jednim ili više pravnih lica sa područja općine/grada, na način propisan Federalnim zakonom.
2. Smatra se da je na odgovarajući način riješeno pitanje vatrogasne jedinice u općini/gradu, ukoliko Kanton osnuje zajedničku profesionalnu vatrogasnu jedinicu, pod uslovima i na način propisan Federalnim zakonom.
3. Profesionalnu vatrogasnu jedinicu u općini/gradu čine vatrogasci, koji se nalaze u radnom odnosu u općinskoj/gradskoj službi civilne zaštite. Popuna ove jedinice ljudstvom vrši se , po pravilu, na teritorijalnom principu, što je u cilju ostvarivanja roka za gašenje požara iz stava (5) ovog člana.
4. U zavisnosti od toga da li profesionalnu vatrogasnu jedinicu osniva sama ili sa drugim općinama ili pravnim licima, općina/grad osigurava kadrovske, materijalne, tehničke i druge uslove za funkcioniranje te jedinice, u skladu sa Federalnim zakonom, ovim zakonom, propisom općine/grada ili sporazumom.
5. U Planu zaštite od požara, pored drugih zakonom i podzakonskim aktom definisanih pitanja, utvrđuje se minimalan rok za izlazak profesionalne vatrogasne jedinice na intervenciju, imajući u vidu da to bude u što kraćem roku, cijeneći udaljenost pojedinih mjesta od sjedišta te jedinice.
6. Izuzetno, općina koja spada u kategoriju ekonomski nerazvijene, s manje od 15.000 stanovnika, pa zbog toga nije u mogućnosti osigurati sredstva potrebna za finansiranje svoje profesionalne vatrogasne jedinice, a istovremeno već ima dobrovoljnu vatrogasnu jedinicu, formiranu u skladu sa Federalnim zakonom i drugim propisima iz te oblasti, koju finansira iz svojih budžetskih i drugih izvora, te ima zaključen ugovor ili drugi akt kojim se definišu međusobna prava i obaveze, smatrat će se da je djelimično riješila pitanje vatrogasne djelatnosti, sve dok se ne steknu uslovi i ne realiziraju obaveze propisane Federalnim zakonom prema takvoj općini.

**Član 33.**

**(Snage za obavljanje vatrogasne djelatnosti)**

Snage za obavljanje vatrogasne djelatnosti na području općine/grada su:

1. osnovne snage za obavljanje vatrogasne djelatnosti, i to:
2. zajednička profesionalna vatrogasna jedinica na nivou Kantona, ukoliko to bude opredjeljenje općine/grada i Vlade Kantona;
3. profesionalna vatrogasna jedinica općine/grada, koju čine vatrogasci u radnom odnosu u općinskoj službi civilne zaštite;
4. zajednička profesionalna vatrogasna jedinica više općina, osnovana sporazumom tih općina, ili profesionalna vatrogasna jedinica osnovana sporazumom općine/grada i pravnih lica sa područja općine/grada;
5. dopunske snage za vatrogastvo, koje mogu činiti:
   1. dobrovoljne vatrogasne jedinice, koje osnivaju dobrovoljna vatrogasna društva,
   2. vatrogasne jedinice pravnih lica;
6. snage koje djeluju u toku izvođenja vatrogasne intervencije ili u drugim situacijama, i to:
   1. jedinice civilne zaštite;
   2. službe zaštite i spašavanja;
   3. općinski/gradski štab civilne zaštite;
   4. povjerenici civilne zaštite.
7. operativni centar civilne zaštite, kao komunikacijsko - informacijska podrška općinskom/gradskom štabu civilne zaštite i drugim organima, koji rukovode akcijama zaštite na području ugroženom od požara.

**Član 34.**

**(Planski dokumenti u općini/gradu)**

* + 1. Općina/grad, u okviru programa razvoja zaštite i spašavanja od prirodnih i drugih nesreća općine/grada, programira razvoj zaštite od požara i vatrogastvo, na period od najmanje pet godina.
    2. Osnov za izradu programa iz stava (1) ovog člana je procjena ugroženosti od požara na području općine/grada, koja je sastavni dio procjene ugroženosti od prirodnih i drugih nesreća u općini.
    3. Općina/grad je obavezna donijeti plan zaštite od požara općine/grada, u kojem se utvrđuje organizacija i funkcioniranje zaštite od požara u općini, što je propisano i definisano Federalnim zakonom
    4. U planu zaštite od požara općine/grada određuju se pravna lica koja su dužna osnovati vatrogasnu jedinicu ili na drugi način osigurati zaštitu od požara, pod uslovima utvrđenim Federalnim zakonom.
    5. Plan zaštite od požara za vlastite potrebe izrađuju općinski/gradski organi i druge institucije, određeni u planu zaštite od požara općine/grada, u skladu sa federalnim propisom kojim se građevine tih organa razvrstavaju u odgovarajuću kategoriju ugroženosti od požara

**Član 35.**

**(Informacioni sistem za zaštitu od požara**)

1. Općina/grad je obavezna, u okviru općinskog/gradskog operativnog centra, organizirati funkcionalni dio informacionog sistema za zaštitu od požara i vatrogastvo, u skladu sa podzakonskim propisom o tim centrima, donesenim na osnovu Zakona o zaštiti i spašavanju ljudi i materijalnih dobara od prirodnih i drugih nesreća, te drugim federalnim propisima.

**Član 36.**

**(Opći akt u pravnim licima i drugim institucijama)**

1. Pravna lica i druge institucije na području općine/grada dužni su donijeti svoj opći akt, u kojem će urediti pitanja koja se odnose na organizaciju i funkcioniranje zaštite od požara u svojim objektima i prostorima, na način utvrđen u članu 24. stav 1. Federalnog zakona i ovim zakonom.
2. Plan zaštite od požara za vlastite potrebe donose pravna lica, koja su određena u Planu zaštite od požara općine/grada ili Kantona, u skladu sa federalnim propisom kojim su građevine pravnih lica razvrstane u odgovarajuću kategoriju ugroženosti od požara. Način izrade i sadržaj ovog plana utvrđen je propisom Vlade Federacije.

**POGLAVLJE V. FINANSIRANJE ZAŠTITE OD POŽARA I VATROGASTVA**

**Član 37.**

**(Finansiranje zaštite od požara)**

1. Finansijska sredstva potrebna za organiziranje, provođenje i unapređenje mjera zaštite od požara predviđenih ovim zakonom, kao i obučavanje i osposobljavanje zaposlenih lica planiraju i osiguravaju pravna lica, organi uprave i druge institucije svaki za svoje građevine i prostore i zaposlena lica.
2. Finansijska sredstva za potrebe iz stava (1) ovog člana, planiraju se i osiguravaju svake godine u okviru finansijskog plana pravnog lica, organa uprave i druge institucije, u okviru sredstava za obavljanje njihove redovne djelatnosti.

**Član 38.**

**(Finansiranje vatrogastva)**

Vatrogasna djelatnost na nivou Kantona predviđena ovim zakonom finansira se iz:

1. budžeta Kantona i općine/grada;
2. sredstava pravnih lica i vatrogasnih društava;
3. premija osiguranja;
4. dobrovoljnih priloga ili poklona pravnih i fizičkih lica;
5. međunarodne pomoći;
6. drugih izvora utvrđenih ovim i drugim zakonom.

**Član 39.**

**(Finansiranje iz Budžeta Kantona)**

(1) Kanton finansira:

1. obavljanje poslova zaštite od požara i vatrogastva iz odredaba ovog zakona koja su u nadležnosti Kantona i Kantonalne uprave civilne zaštite;
2. organiziranje, pripremanje, materijalno opremanje, obuku i osposobljavanje i usavršavanje i rad zajedničke profesionalne vatrogasne jedinice koju osniva Kanton;
3. pružanje materijalne pomoći općinama/gradu za finansiranje profesionalnih vatrogasnih jedinica koje osnivaju općine/grad;
4. učešće u saniranju posljedica na području Kantona koje su nastale požarom, poduzeto radi stvaranja uslova za život ljudi na području nastradalom požarom;
5. istraživačke i razvojne projekte od značaja za zaštitu od požara i vatrogastvo iz nadležnosti Kantona;
6. naknade za učešće profesionalnih vatrogasnih jedinica općina u slučaju pružanja pomoći drugim općinama u gašenju požara koje angažira Kantonalni štab civilne zaštite;
7. organiziranje i provođenje stručne obuke i osposobljavanja vatrogasaca i drugih lica za obavljanje vatrogasne djelatnosti iz nadležnosti Kantona;
8. pružanje pomoći dobrovoljnim vatrogasnim društvima osnovanim na području Kantona za finansiranje određenih poslova iz njihove nadležnosti od značaja za zaštitu od požara i vatrogastvo, a posebno za finansiranje dobrovoljnih vatrogasnih jedinica osnovanih u tim društvima;
9. naknade plaće i druge naknade predviđene ovim zakonom za građane i lica u radnom odnosu za njihovo učešće u gašenju požara i spašavanju ljudi i materijalnih dobara, kao i naknade za korištenje njihovih prevoznih, tehničkih i drugih sredstava i opreme koja se koriste u gašenju požara po naredbi Kantonalnog štaba civilne zaštite;
10. učešće u sufinansiranju jedinice za zračni transport i gašenje požara na nivou Federacije, u skladu sa sporazumom Vlade Federacije i vlada kantona;
11. druge potrebe u oblasti zaštite od požara i vatrogasne djelatnosti iz nadležnosti Kantona.

(2) Finansijska sredstva za finansiranje zadataka iz stava (1) ovog člana, planiraju se i osiguravaju u Budžetu Kantona na prijedlog Kantonalne uprave civilne zaštite.

**Član 40.**

**(Finansiranje iz sredstava pravnih lica)**

1. Pravna lica koja su dužna, a nisu osnovala sopstvenu dobrovoljnu ili profesionalnu vatrogasnu jedinicu, mogu sa općinom/gradom ili Kantonalnom upravom civilne zaštite zaključiti ugovor za finansiranje dodatnih snaga i sredstava profesionalne vatrogasne jedinice općine/grada ili zajedničke vatrogasne jedinice Kantona, sa gledišta potrebnog broja vatrogasaca i odgovarajuće vatrogasne opreme, vozila, tehničkih i drugih sredstva da bi ta jedinica mogla efikasno gasiti požara u pravnom licu,
2. Finansijska sredstva za finansiranje zadataka iz stava (1) ovog člana, planiraju se i osiguravaju u Budžetu Kantona na prijedlog Kantonalne uprave civilne zaštite.

**Član 41.**

**(Finansiranje dobrovoljnih vatrogasnih društava)**

Dobrovoljna vatrogasna društava finansiraju se iz sredstava koja osiguravaju osnivači društva, sredstava donacija i drugih vrsta pomoći fizičkih i pravnih lica, kao i sredstava koja se za njihove aktivnosti osiguraju u budžetu Kantona i općine/grada.

**Član 42.**

**(Finansiranje vatrogasnih saveza)**

Vatrogasni savezi finansiraju se članarinom svojih članova, donacijama i drugim vrstama pomoći pravnih i fizičkih lica, kao i sredstvima koja se za aktivnosti saveza osiguraju u budžetu Kantona i općine/grada.

**Član 43.**

**(Finansiranje vatrogasnih jedinica pravnih lica)**

Vatrogasne jedinice koje osnivaju pravna lica za svoje potrebe finansiraju se iz sredstava koja osigurava pravno lice u okviru sredstava za ostvarivanje svoje redovne djelatnosti.

**Član 44.**

**(Finansiranje iz premija osiguranja)**

1. Društva za osiguranje i druga pravna lica koja se bave osiguranjem imovine pravnih i fizičkih lica, dužna su izdvajati finansijska sredstva iz premije osiguranja imovine od požara i prirodnih sila u iznosu od 6%, a 1% sredstava od naplaćene funkcionalne premije osiguranja, koja se odnosi na osiguranje motornih vozila.
2. Sredstva iz stava (1) ovog člana uplaćuju se na poseban račun budžeta (trezora) Kantona, a vode se na posebnom jedinstvenom transakcijskom računu budžeta Federacije, Kantona i općine/grada. Ta sredstva se raspodjeljuju tako što 10 % pripada Federaciji, 20 % Kantonu, od čega 4% za dobrovoljne vatrogasne jedinice formirane u dobrovoljnim vatrogasnim društvima na nivou Kantona i 70 % općini od čega 6 % za dobrovoljne vatrogasne jedinice formirane u dobrovoljnim vatrogasnim društvima u općini, u kojoj su ta sredstva ostvarena.
3. Izuzetno, ako je u Kantonu formirana zajednička profesionalna vatrogasna jedinica za potrebe svih ili pojedinih općina na području Kantona, sredstva iz stava (1) ovog člana raspoređuju se tako što 5% pripada Federaciji, a Kantonu 95%, od čega 10 % za formirane dobrovoljne vatrogasne jedinice u dobrovoljnim vatrogasnim društvima na nivou Kantona, s tim da se ova odredba ne odnosi na općine/grad koje nisu obuhvaćene zajedničkom vatrogasnom jedinicom.
4. Sredstva na transakcijskom računu iz stava (2) ovog člana, koja nisu potrošena ne gase se istekom kalendarske (fiskalne) godine već se akumuliraju sa sredstvima koja se prikupljaju u toku naredne godine.
5. Sredstva iz stava (2) i (3) ovog člana mogu se koristiti samo za nabavku vatrogasne opreme, tehničkih i drugih sredstava za vatrogasne jedinice, stručno obučavanje i osposobljavanje vatrogasaca i održavanje opreme i vatrogasnih sredstava, te investicionu izgradnju i opremanje objekata za potrebe vatrogasnih jedinica.
6. Uslove, prioritete i način korištenja sredstava iz stava (2) i (3) za namjene iz stava (5) ovog člana, utvrđuju:
7. za sredstva Kantona - Vlada kantona, na prijedlog Kantonalne uprave civilne zaštite;
8. za sredstva općine/grada - općinski načelnik/gradonačelnik, na prijedlog službe civilne zaštite općine/grada.

(7) Kontrolu uplate sredstava iz stava (1) ovog člana vrše nadležni organi i službe iz člana 137. stav (7) Federalnog zakona.

**Član 45.**

**(Finansiranje iz drugih izvora)**

1. Grad/Općina može donijeti odluku o taksama odnosno naknadama za vatrogastvo, kao drugi izvor finansiranja, u skladu sa članom 8. Zakona o principima lokalne samouprave u Federaciji BiH („Službene novine Federacije BiH“, broj: 49/06 i 51/09).
2. Obveznike, visinu naknade odnosno takse i način prikupljanja, iz stava (1) ovog člana, kao i druga pitanja utvrđuju se posebnom odlukom općinskog/gradskog vijeća.
3. Pravna lica koja formiraju vlastitu profesionalnu vatrogasnu jedinicu isključuju se od obaveze plaćanja naknade iz stava (1) ovog člana.
4. Sredstva iz stava (1) ovog člana mogu se koristiti isključivo za nabavku vatrogasne opreme, tehničkih i drugih sredstava za vatrogasne jednice, stručno obučavanje i osposobljavanje vatrogasaca, održavanje opreme i vatrogasnih sredstava, te za investicijsku izgradnju i opremanje objekata za potrebe vatrogasnih jednica.
5. Uslove, prioritet i način korištenja sredstava iz stava (1), a u slučajevima iz stava (4) ovog člana, utvrđuje gradonačelnik ili općinski načelnik, na prijedlog služe civilne zaštite grada ili općine.
6. Sredstva prikupljena na način utvrđen ovim članom uplaćuje se na poseban račun budžeta grada ili općine, s tim da se ista ne gase istekom kalendarske godine, već se akumuliraju sa sredstvima koja se prikupljaju u toku naredne godine za iste namjene.

**POGLAVLJE VI. UPRAVNI NADZOR NAD PROVOĐENJEM OVOG ZAKONA**

**Član 46**

**(Upravni nadzor u Kantonalnoj upravi**)

* + 1. Kantonalna uprava vrši upravni nadzor u odnosu na pitanja koja su Federalnim i ovim zakonom stavljena u njenu nadležnost.
    2. Nadzor se ostvaruje u kantonalnim organima uprave, općinskim službama za upravu i pravnim licima na području Kantona, u dijelu koji se odnosi na zakonitost, poduzete aktivnosti i mjere u oblasti zaštite od požara i vatrogasne djelatnosti, prema Federalnom zakonu i ovom zakonu.
    3. Upravni nadzor obuhvata uvid i kontrolu zadataka i aktivnosti koje se odnose na provođenje mjera zaštite od požara, pregled akata i dokumentacije iz oblasti zaštite od požara i vatrogastva, pružanje stručne pomoći davanjem stručnih objašnjenja i uputa za rad na upite pravnih lica, organa uprave i drugih institucija ili na drugi način, traženje podataka i obavještenja o obavljanju poslova zaštite od požara, odnosno provođenja vatrogasne djelatnosti, poduzimanje odgovarajućih mjera na pravilnom postupanju u primjeni ovog zakona, kao i rješavanje u prvostepenom upravnom postupku u slučajevima predviđenim ovim zakonom.
    4. Pravna lica, državni organi i druge institucije dužni su dostaviti podatke i dokumentaciju koju zatraži organ iz stava (1) ovog člana.

**Član 47.**

**(Predmet upravnog nadzora)**

Upravni nadzor iz člana 46. ovog zakona, odnosi se na nadzor nad zakonitošću poduzetih aktivnosti i mjera u oblasti zaštite od požara i vatrogasne djelatnosti, prema ovom zakonu.

**POGLAVLJE VII. INSPEKCIJA ZA ZAŠTITU OD POŽARA I VATROGASTVO**

**Odjeljak A. Inspekcijski nadzor zaštite od požara i vatrogastvo iz nadležnosti Kantonalne uprave civilne zaštite**

**Član 48.**

**(Inspekcijski nadzor u Kantonalnoj upravi)**

1. Kantonalna uprava, u okviru svoje nadležnosti, vrši poslove inspekcijskog nadzora u oblasti zaštite od požara i u oblasti vatrogastva, prema subjektima i u pitanjima utvrđenim Federalnim zakonom.
2. Poslove inspekcijskog nadzora, iz stava 1. ovog člana, vrši kantonalni inspektor za zaštitu od požara i kantonalni inspektor za vatrogastvo.
3. Uslove koje moraju ispunjavati inspektori iz stava 2. ovog člana, način vršenja inspekcijskog nadzora, mjere koje mogu izreći u toku nadzora, pravni lijek, organ za drugostepeno odlučivanje i druga pitanja, utvrđeni su Federalnim zakonom i podzakonskim propisima, koji se odnose na taj zakon.

**Član 49.**

**(Organizacija inspekcijskog nadzora)**

1. Organizaciono ustrojstvo inspekcijskog nadzora u Kantonalnoj upravi bliže će se definisati pravilnikom o unutrašnjoj organizaciji uprave.

**Član 50.**

**(Ovlaštenja inspektora)**

(1) Pri vršenju inspekcijskog nadzora, inspektor ima slijedeća ovlaštenja:

1. pregledati sve zatvorene prostorije i otvorene prostore, postrojenja i uređaje, te poduzeti druge radnje potrebne za utvđivanje primjene propisanih i naređenih mjera zaštite od požara;
2. može ući u stan na traženje stanara ili radi otklanjanja ozbiljne neposredne opasnosti od požara po život i zdravlje ljudi ili materijalnih dobara većeg obima.

(2) Pravno lice i drugi korisnici ili vlasnici građevina i dužni su omogućiti inspektoru obavljanje inspekcijskog nadzora i na njegovo traženje pružiti potrebne podatke, dokumente i obavještenja.

**Član 51.**

**(Mjere u slučajevima neposredne opasnosti od nastanka požara ili eksplozije)**

1. Ako postoji neposredna opasnost od nastanka požara ili eksplozije i ako je ugrožen život i zdravlje ljudi i njihova materijalna dobra, i ako drugim mjerama nije moguće otkloniti opasnost, inspektor će svojim rješenjem ograničiti ili zabraniti:
2. rad u građevini ili rad pojedinog uređaja;
3. upotrebu zapaljivih, eksplozivnih i drugih opasnih materija, tehnoloških postupaka ili proizvoda;
4. obavljanje pojedinih djelatnosti ili poslova.

**Odjeljak B. Inspekcijski nadzor zaštite od požara iz nadležnosti Ministarstva unutrašnjih poslova Bosansko-podrinjskog kantona Goražde**

**Član 52.**

**(Inspekcijski nadzor u Kantonalnom ministarstvu unutrašnjih poslova)**

1. Kantonalno ministarstvo unutrašnjih poslova, u okviru svoje nadležnosti, vrši poslove inspekcijskog nadzora nad provođenjem mjera zaštite od požara, kao i nad provođenjem propisa o tehničkim normativima i standardima koji se odnose na zaštitu od požara, prema subjektima i u pitanjima utvrđenim Federalnim zakonom.
2. Poslove inspekcijskog nadzora, iz stava 1. ovog člana, vrši kantonalni inspektor za zaštitu od požara.
3. Uslovi koje mora ispunjavati lice za postavljenje na mjesto inspektora iz stava 2. ovog člana, način vršenja inspekcijskog nadzora, mjere koje mogu izreći u toku nadzora, pravni lijek, organ za drugostepeno odlučivanje i druga pitanja, utvrđeni su Federalnim zakonom i podzakonskim propisima, koji se odnose na taj zakon, te pravilima tehničke struke.
4. U vršenju svog posla, inspektori za zaštitu od požara, iz stava 2. ovog člana, obavezni su ostvariti saradnju sa inspektorima Kantonalne uprave, u svim slučajevima kada to zahtijeva zajednički interes u rješavanju pitanja iz oblasti zaštite od požara.

**Član 53.**

**(Organizacija inspekcijskog nadzora)**

1. Organizaciono ustrojstvo inspekcijskog nadzora u Kantonalnom ministarstu unutrašnjih poslova bliže će se definisati pravilnikom o unutrašnjoj organizaciji ministarstva.

**Odjeljak C. Inspekcijski nadzor zaštite od požara u šumama, na poljoprivrednom zemljištu i okolišu**

**Član 54.**

**(Inspekcijski nadzor zaštite od požara u šumama,**

**na poljoprivrednom zemljištu i okolišu)**

1. Inspekcijski nadzor nad provođenjem mjera zaštite od požara u šumama i na šumskom zemljištu, poljoprivrednom zemljištu i okolišu vrši kantonalni šumarski inspektor, kantonalni poljoprivredni inspektor i inspektor zaštite okoline, u skladu sa organizacijskim ustrojstvom te inspekcije.
2. Kantonalni inspektori iz stava (1) ovog člana, pri vršenju tog inspekcijskog nadzora imaju ovlaštenja inspektora utvrđena u propisima koji se odnose na te inspekcije.

**POGLAVLJE VIII. KAZNENE ODREDBE**

**Član 55.**

1. Prekršaji i kazne za učinjene prekršaje pravnih lica, drugih institucija, rukovodilaca organa uprave i upravnih organizacija i drugih državnih institucija i pojedinaca, utvrđeni su u članu 166. do 169. Federalnog zakona.

**TREĆI DIO - PRELAZNE I ZAVRŠNE ODREDBE**

**Član 56.**

**(Primjena zakona)**

1. Na sva ostala pitanja iz oblasti zaštite od požara i vatrogastva koja nisu utvrđena ovim zakonom primjenjivat će se važeći federalni zakon iz oblasti zaštite od požara i vatrogastva.

**Član 57.**

**(Usklađivanje postojećih propisa)**

1. Odredbe kantonalnih zakona i drugih propisa, koji su u suprotnosti sa ovim zakonom, uskladiće se sa odredbama ovog zakona, u roku od šest mjeseci od dana stupanja na snagu ovog zakona.

**Član 58.**

**(Stupanje na snagu)**

Ovaj zakon stupa na snagu osmog dana od dana objavljivanja u "Službenim novinama Bosansko-podrinjskog kantona Goražde".

Broj:01-\_\_\_\_\_\_\_\_\_\_\_/21  **PREDSJEDAVAJUĆA**

Datum, \_\_.\_\_\_.2021.godine

Goražde Aida Sirbubalo s.r.

**O B R A Z L O Ž E NJ E**

**I. USTAVNI I ZAKONSKI OSNOV**

1. Ustavni osnov za donošenje navedenog Zakona sadržan je u odredbama Poglavlja IV odjeljak A člana 23.Ustava Bosansko-podrinjskog kantona Goražde („Službene novine Bosansko-podrinjskog kantona Goražde“ broj: 08/98, 10/00 i 05/03) kojim je utvrđeno da Skupština Bosansko-podrinjskog kantona Goražde donosi zakone i druge propise u okviru izvršavanja nadležnosti kantona. Odredbama članova 17. i 18. Ustava Bosansko-podrinjskog kantona Goražde utvrđene su zajedničke nadležnosti Kantona i Federacije BiH koje se mogu vršiti zajednički, samostalno ili u koordinaciji sa federalnom vlasti. Nadležnosti iz člana 18.ovog Ustava su zajednicke nadležnosti koje Kanton vrši u obimu dogovorenim sa federalnom vlasti. U slučaju da takav dogovor ne postoji, te nadležnosti će Kanton vršti cjelovito i samostalno.

2. Zakonski osnov za donošenje ovog Zakona sadržan je u čl. 14. st.1. tačka 1. i st.2. i čl.165. Zakona o zaštiti od požara i vatrogastvu (“Službene novine Federacije BiH“, br : 64/09), kojim je utvrđeno da će kanton svojim propisom urediti ustroj i način funkcioniranja zaštite od požara i vatrogastva kantona od značaja za kanton. U tom smislu stvoreni su uslovi da kanton donese Zakon za oblast zaštite od požara i vatrogastva.

**II. RAZLOZI ZA DONOŠENJE ZAKONA**

Zakonom o zaštiti od požara i vatrogastva („Službene novine Federacije BiH“, br: 64/09 - daljnjem tekstu: Zakon) ostavljeno je dovoljno prostora kantonu, općinama i gradu da regulišu sva pitanja iz oblasti zaštite od požara i vatrogastvu za svoje područje svojim - propisom Zakonom (čl.165.). Zakon o zaštiti od požara i vatrogastvu u BPK-a Goražde će predstavljati pravni osnov za organiziranje i funkcioniranje zaštite od požara i vatrogastva na području Kantona i zajedno sa kantonalnim zakonima i činiti jedinstven osnov za obavljanje svih poslova u toj oblasti na području Kantona. Donošenjem tog Zakona u cjelini se zaokružuje pravna regulativa za oblast zaštite od požara i vatrogastva na svim nivoima vlasti u Federaciji BiH. Zakon se temelji na sasvim novom konceptu, te tijelo uprave za civilnu zaštitu i vatrogastvo obavlja sve upravne, stručne i druge poslove u oblasti vatrogastva i zaštiti od požara. Obje oblasti, zaštita od požara i vatrogastvo organizirane na principu obaveze, a ne na dobrovoljnosti i na samostalnom djelovanju. Poslovi vatrogastva obuhvataju aktivnosti na organiziranju profesionalnih vatrogasnih jedinica u jedinicama lokalne samouprave kao temeljnih stručnih snaga za gašenje požara kao i njihovo opremanje ,obuku i osposobljavanje i dr poslove, a kanton ima obvezu da uveže sve te jedinicu kroz zajedničku vatrogasnu jedinicu. Također je utvrđen i razrađen inspekcijski nadzor za ovu oblast,koji je dat u nadležnost Kantonalne uprave civilne zaštite i Kantonalnog ministarstva unutrašnjih poslova. Odredbama ovog Zakona regulisana su opća pitanja na kojima se temelji organizacija i funkcioniranje zaštite od požara i vatrogastva.

* + - * 1. **USKLAĐENOST PROPISA SA EUROPSKIM ZAKONODAVSTVOM**

Zakonski okvir koji uređuje evropsku civilnu zaštitu temelji se na dva glavna zakonska propisa, a to su *Odluka Vijeća kojom se uspostavlja Mehanizam Zajednice za civilne zaštite (izmjena, 2007/779/EZ, Euratom)* i *Odluka Vijeća kojom se uspostavlja Finansijski instrument za civilnu zaštitu (2007/162/EZ, Euratom).* Mehanizam Zajednice za civilnu zaštitu i Finansijski instrument za civilnu zaštitu zajedno obuhvaćaju tri glavne faze ciklusa upravljanja u katastrofama: prevenciju, spremnost i reagiranje. Mehanizam Zajednice obuhvata reagovanje i neke od aktivnosti spremnosti, a Finansijski instrument za civilnu zaštitu omogućava aktivnosti u sva tri područja. Ova dva zakonska propisa su komplementarna i zbog toga što Finansijski instrument za civilnu zaštitu finansira Mehanizam zajednice za civilnu zaštitu.Prijedlog je usklađen s propisima Unije.

* + - * 1. **OBRAZLOŽENJE POJEDINIH ODREDBI**

Tekst Prijedloga Zakona regulisano je kroz poglavlja koja nude zakonska rješenja za zaštitu od požara i vatrogastva u Bosansko-podrinjskom kantonu i to :

Dio prvi - Opće odredbe (čl.1.),

Dio drugi - Zaštita od požara i vatrogastvo

* Poglavlje I. opći principi ( čl.2. do10.),
* Poglavlje II. Prava i dužnosti organa Kantona,općine i grada (čl.11.do 16)
* Poglavlje III. Programiranje razvoja zaštite od požara i vatrogastva (čl. 17.)
* Poglavlje IV. Organiziranje i funkcionisanje, planiranje i rukovođenje mjera zaštite od požara i vatrogastva (čl.18. do 36.)
* Poglavlje V. Financiranje zaštite od požara i vatrogastva (čl.37.do 45.)
* Poglavlje VI. Upravni nadzor nad provođenjem ovog Zakona (čl.46. do 47.)
* Poglavlje VII. Inspekcija za zaštitu od požara i vatrogastvo (čl. 48. do 54.)
* Poglavlje VIII.Kaznene odredbe ( čl. 55.)
* Dio treći – prelazne i završne odredbe (čl. 56. do 58.)

U daljem tekstu slijede objašnjenja poglavlja i pojedini odredbi Zakona:

DIO PRVI - OPĆE ODREDBE, čl. 1. pobrojana pitanja koja će biti uređena ovim Zakonom

DIO DRUGI - ZAŠTITA OD POŽARA I VATROGASTVO

POGLAVLJE I. OPĆI PRINCIPI čl. 2. do 10., ovo poglavlje ima opći karakter,regulisana opća pitanja, kojima su utvrđeni principi na kojima se osniva organizacija i funkcioniranje zaštite od požara i vatrogastva koji predstavljaju dio jedinstvenog sistema zaštite i spašavanja ljudi i materijalnih dobara od prirodnih i drugih nesreća. Date su osnovne definicije pojma zaštite od požara i vatrogastva, čime su stvoreni uslovi da se pravilno mogu tumačiti i primjenjivati te zakonske odredbe.

POGLAVLJE II. PRAVA I DUŽNOSTI TIJELA KANTONA, OPĆINE I GRADA čl. 11. do 16., utvrđena je temeljna nadležnost državnih tijela kantona (Skupštine,Vlade BPK, ministarstava i drugih tijela u Kantonu, Kantonalne uprave za civilnu zaštitu u oblasti zaštite od požara i vatrogastvu. Ovakvim pristupom stvoreni su uslovi da zaštita od požara i vatrogastva čini sastavni dio jedinstvenog sisitema zaštite i spašavanja ljudi i materijalnih dobara od prirodnih i drugih nesreća. Kantonalna uprava za civilnu zaštitu predstavlja osnovno stručno tijelo za oblast zaštite od požara i vatrogastva na području Kantona, te kao takva ima ulogu koordinatora da se svi ti poslovi vrše na zakonom uređen način.

POGLAVLJE III. PROGRAMIRANJE RAZVOJA ZAŠTITE OD POŽARA I VATROGASTVA čl. 17., regulirana pitanja koja se odnose na programiranje razvoja zaštite od požara i vatrogastva iz nadležnosti Kantona,općine i grada. U tom cilju regulirana su četiri pitanja:

* način programiranje razvoja zaštite od požara i vatrogastva
* period za programiranje razvoja zaštite od požara i vatrogastva
* sadržaj pitanja koja se odnose na Programiranje razvoja zaštite od požara i vatrogastva
* godišnji plan aktivnosti na realizaciji zadataka utvrđenih u programu razvoja zaštite od požara i vatrogastva

POGLAVLJE IV. ORGANIZIRANJE I FUNKCIONISANJE, PLANIRANJE I PROVOĐENJE MJERA ZAŠTITE OD POŽARA U ovom poglavlju odredbama čl. 18. do 36. Zakona, regulisana osnovna pitanja koja se odnose na organiziranje i funkcionisanje, planiranje i provođenje mjera zaštite od požara. Ovo poglavlje sadrži dva odjeljka i to: Odjeljak A. Kantonalna uprava za civilnu zaštitu Odredbama čl. 18. do 30. Zakona, regulisana su osnovna pitanja koja se odnose na organiziranje i funkcioniranje, planiranje i provođenje mjere zaštite od požara na nivou kantona., Odjeljak B. Zaštitta od požara i vatrogastva u Općini/Gradu i drugim pravnim licima Odredbama čl. 31. do 36. Zakona regulisana su osnovna pitanja koja se odnose na organiziranje i funkcioniranje, planiranje i provođenje mjere zaštite od požara na nivou općina/grada I drugim pravnim licima na nivou Kantonu.,

POGLAVLJE V. FINANCIRANJE ZAŠTITE OD POŽARA I VATROGASTVA U ovom poglavlju odredbama čl. 37. do 45. Zakona, regulirana su osnovna pitanja koja se odnose na finansiranje zaštite od požara i vatrogastva.Ovo pitanje posebno je važno jer sve mjere i aktivnosti koje treba poduzimati u oblasti zaštite od požara i oblasti vatrogastva ovise od postojanja finansijskih sredstava. Ta pitanja utvrđna su na slijedeći način:

* finansiranje zaštite od požara regulirano odredbama čl 37. (financiranje zaštite od požara, obavlja svaka pravna osoba iz svojih sredstava, jer organiziraju vlastitu zaštitu, svoju imovinu i svoje uposlenike, sredstva se planiraju i osiguravaju svake godine u okviru financijskog plana)
* financiranje zaštite vatrogastva regulirano odredbama čl 38. (financiranje vatrogastva vrši se iz budžetskih sredstava i iz drugih izvora iz čl. 39., određena su pitanja koja se finansiraju iz točno određenih izvora za kanton čl. 44. za općinu, grad, čl. 45. poseban izvor finansiranja vatrogastva, kao i niz ostalih pitanja u vezi tih sredstava.

POGLAVLJE VI. UPRAVNI NADZOR NAD PROVOĐENJEM OVOG ZAKONA U ovom poglavlju utvrđena su dva pitanja:

* nadležnost za vršenje upravnog nadzora odredbama čl.46.
* predmet upravnog nadzora čl. 47.

POGLAVLJE VII. INSPEKCIJA ZA ZAŠTITU OD POŽARA I VATROGASTVO Vršenja inspekcijskog nadzora iz oblasti zaštite od požara i vatrogastva regulirana je na sljedeći način:

* Inspekcijski nadzor zaštite od požara i vatrogastva iz nadležnosti Kantonalne uprave civilne zaštite odredbe čl. 48. do 51. Zakona, (vrši inspekcijski nadzor koji se odnosi na vatrogastvo i samo na neka pitanja iz oblast zaštite od požara),
* Inspekcijski nadzor zaštite od požara i vatrogastva iz nadležnosti Ministarstva unutrašnjih poslova BPK-a Goražde odredbe čl. 52. do 53. Zakona (vrši inspekcijski nadzor samo u oblasti zaštite od požara),
* Inspekcijski nadzor zaštite od požara nad šumama, poljoprivrednom zemljištu i okolini odredbe čl. 54. Zakona, (inspekcijski nadzor u ovoj oblasti nije regulisan ovim zakonom, određeno je da se ta inspekcija vrši po propisima kojima su regulirane te oblasti).

POGLAVLJE VIII. KAZNENE ODREDBE Odredbama čl. 55. utvrđeni su prekršaji, raspon novčane kazne i počinioci koji podliježu toj odgovornosti.

DIO TREĆI - PRELAZNE I ZAVRŠNE ODREDBE U ovom poglavlju regulisana su pitanja koja nisu utvrđena ovim zakonom primjenjivat će se važeći federalni zakoni iz ove oblasti i usklađivanje kantonalnih zakona i drugih propisa koji su u suprotnosti sa ovim zakonom.

Odredba čl. 58. predstavlja završnu odredbu kojom je propisan rok stupanja na snagu Zakona.

**OČEKIVANI EFEKTI DONOŠENJA ZAKONA**

Prijedlog Zakona o zaštiti od požara i vatrogastvu na području Bosansko-podrinjskog kantona Goraždesa predloženim zakonskim rješenjima ima za cilj da doprinese izgradnju i doradu sistema zaštite i spašavanja ljudi i materijalnih dobara od prirodnih i drugih nesreća na području Kantona, te preduzimanju neophodnih aktivnosti da se zaštita od požara i vatrogastvo, kao sastavni dio tog sistema, organizuje na što bolji i efikasniji način što će doprinijeti uspostavljanju sistema zaštite i spašavanja koji će moći u svim segmentima uspješno funkcionisati, odnosno obezbijediti izvršenje zadataka zaštite i spašavanja na području Kantona i u najsloženijim uslovima rada i njegovo uvezivanje u jedinstveni sistem zaštite i spašavanje Federacije Bosne i Hercegovine.

**FINANSIJSKA SREDSTVA POTREBNA ZA PROVOĐENJE ZAKONA**

Na osnovu Zakona o budžetima FederacijeBiH, federalni minister finansija je donio Pravilnik o procedure za izradu izjave o fiskalnoj procjeni zakona, drugih propisa i akata planiranja na budžet, te propisao odgovarajuće obrasce za izjave o fiskalnoj procjeni i Uputstvo za popunjavanje obrazaca. S tim u vezi ovaj organ kao obrađivač propisa je sačinio izjavu na obrascu izjave o fiskalnoj procjeni – Obrazac IFP-NE, jer nisu potrebna finansijska sredstva za provođenje Zakona o zaštiti od požara i vatrogastvu na području Bosansko-podrinjskog kantona Goražde

U pogledu finansijskih efekata zakon ne iziskuje dodatna finansijska sredstva osim sa budžetskim predviđenim sredstvima i činjenice da stvara potrebu za pojačavanjem rada na pojedinih pitanjima unutar organizacije organa .